ทองคำปิดทะลุ 2,000 เหรียญ นลท. เข้าซื้อสินทรัพย์ปลอดภัย
ทองคำตลาดนิวยอร์กปิดพุ่งขึ้นทะลุระดับ 2,000 ดอลลาร์ต่อออนซ์ นักลงทุนเข้าซื้อสินทรัพย์ปลอดภัย เหตุสงครามรัสเซีย-ยูเครน และตลาดยังได้ปัจจัยบวกจากการอ่อนค่าของสกุลเงินดอลลาร์
ทองคำตลาดนิวยอร์กปิดพุ่งขึ้นทะลุระดับ 2,000 ดอลลาร์ต่อออนซ์ นักลงทุนเข้าซื้อสินทรัพย์ปลอดภัย เหตุสงครามรัสเซีย-ยูเครน และตลาดยังได้ปัจจัยบวกจากการอ่อนค่าของสกุลเงินดอลลาร์
9 มี.ค. 2565

ผู้สื่อข่าวรายงานว่า สัญญาทองคำตลาดนิวยอร์กเมื่อวันที่ 8 มี.ค. 2565 ปิดทะลุระดับ 2,000 ดอลลาร์ต่อออนซ์ เนื่องจากสงครามรัสเซีย-ยูเครนยังคงเป็นปัจจัยหนุนแรงซื้อสินทรัพย์ปลอดภัย และตลาดยังได้ปัจจัยบวกจากการอ่อนค่าของสกุลเงินดอลลาร์
สัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 47.4 ดอลลาร์ หรือ 2.37% ปิดที่ 2,043.3 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 1.175 ดอลลาร์ หรือ 4.57% ปิดที่ 26.895 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 36.6 ดอลลาร์ หรือ 3.28% ปิดที่ 1,153.2 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 66.60 ดอลาร์ หรือ 2.29% ปิดที่ 2,968.50 ดอลลาร์/ออนซ์
ทั้งนี้สัญญาทองคำปิดที่เหนือระดับ 2,000 ดอลลาร์/ออนซ์ เป็นครั้งแรกนับตั้งแต่เดือนส.ค. 2563 โดยได้แรงหนุนจากการที่นักลงทุนยังคงเข้าซื้อสินทรัพย์ปลอดภัย ท่ามกลางความวิตกกังวลเกี่ยวกับสงครามรัสเซีย-ยูเครน รวมทั้งผลกระทบจากการที่นานาประเทศประกาศใช้มาตรการคว่ำบาตรรัสเซียเพื่อตอบโต้การใช้กำลังทหารบุกโจมตียูเครน
ด้านประธานาธิบดีโจ ไบเดน ออกแถลงการณ์ที่ทำเนียบขาวในช่วงค่ำวานนี้ตามเวลาไทยกล่าวว่า สหรัฐจะระงับการนำเข้าน้ำมันและก๊าซธรรมชาติจากรัสเซีย เพื่อตอบโต้ต่อการที่รัสเซียส่งกำลังทหารบุกโจมตียูเครน โดยมาตรการดังกล่าวจะส่งผลให้รัสเซียไม่สามารถส่งน้ำมันมายังท่าเรือสหรัฐอีกต่อไป
นอกจากนี้ การอ่อนค่าของสกุลเงินดอลลาร์ยังช่วยให้สัญญาทองคำซึ่งกำหนดราคาเป็นดอลลาร์นั้น มีราคาที่น่าดึงดูดใจสำหรับนักลงทุนที่ถือครองสกุลเงินอื่น
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.23% แตะที่ 99.0640 เมื่อคืนนี้